ΝΕΑ ΕΛΛΗΝΙΚΑ
ΕΠΑΛ Β΄ ΛΥΚΕΙΟΥ 
ΘΕΜΑΤΙΚΗ ΕΝΟΤΗΤΑ: ΟΙ ΑΝΗΣΥΧΙΕΣ ΤΩΝ ΝΕΩΝ

ΕΝΔΕΙΚΤΙΚΕΣ ΑΠΑΝΤΗΣΕΙΣ
(Επισημαίνεται ότι οι απαντήσεις που προτείνονται για τα θέματα είναι ενδεικτικές. Κάθε άλλη απάντηση, κατάλληλα τεκμηριωμένη, θεωρείται αποδεκτή.)

Α3. (25 μονάδες)
Ύφος λόγου σοβαρό, απρόσωπο, πληροφοριακό – γ΄ ρηματικό πρόσωπο στην επιχειρηματολογία, ενδεχομένως α΄ ενικό ρηματικό πρόσωπο στις προσωπικές τοποθετήσεις – λεξιλόγιο επίσημο
Προσφώνηση ομιλίας: Κυρίες και κύριοι, Αγαπητές συμμαθήτριες και αγαπητοί συμμαθητές…
Εισαγωγή/πρόλογος: η αξία του επαγγέλματος γενικά
Κύριο Θέμα: για ποιους λόγους θεωρεί ο/η μαθητής/-τρια δικαιολογημένες τις ανησυχίες των νέων σχετικά με την επιλογή επαγγέλματος:
· Ο ελλιπής συμβουλευτικός ρόλος του σχολείου στα θέματα επαγγελματικής αποκατάστασης και ανίχνευσης των επιθυμιών, των δεξιοτήτων και των αναγκών όλων των μαθητών στο πλαίσιο του επαγγελματικού προσανατολισμού.
· Οι αλλεπάλληλες αλλαγές στο εργασιακό τοπίο και οι νέες επαγγελματικές συνθήκες και απαιτήσεις.
· Η ανάγκη επαγγελματικής αποκατάστασης ως μέσου όχι μόνο για την επιβίωση του ανθρώπου, αλλά και για την κοινωνική του ανάδειξη και αυτοσυγκρότηση. 
Παρατήρηση: Οι μαθητές και οι μαθήτριες μπορούν να εμπλουτίσουν τα επιχειρήματά τους με παραδείγματα από την εμπειρία τους. 
Επίλογος: Ανακεφαλαίωση
Αποφώνηση: Σας ευχαριστώ για την προσοχή σας

Β3. (25 μονάδες)
1. Θέμα αναγνωστικής ανταπόκρισης
α. Πρέπει να τονιστεί η διάθεση που δείχνει ο νεαρός δικηγόρος για την επαγγελματική του αποκατάσταση. 
· «Έλεγε πως αδιαφορεί για το επάγγελμα και τον ενδιαφέρει η επιστήμη, δημοσίευε πραγματείες για μεγάλα ζητήματα, καλλιεργούσε γνωριμίες και σχέσεις».
· «Όλα αυτά, εννοείται, πως έφερναν έναν κλονισμό, ένα αδιέξοδο στα οικονομικά του.»
· «Βοηθός νομικού συμβούλου σε μια ξένη εταιρία, υποθέσεις ιδιωτικές στο εξωτερικό ύστερα, και μαζί αρθρογράφος…»
Δεν βιάζεται να αποκατασταθεί, αλλά αναζητά την καλύτερη επαγγελματική αποκατάσταση-θέση κύρους, υψηλές απολαβές, παρά τις όποιες δυσκολίες ενδεχομένως κοστίσει αυτή η επιλογή.

β. Στην ερώτηση αναφορικά με το αν ήταν σωστή η επιλογή του να μην ανοίξει αμέσως μετά την ολοκλήρωση των σπουδών του δικηγορικό γραφείο ο/η μαθητής/-τρια μπορεί να υποστηρίξει όποια θέση επιθυμεί, αρκεί να την τεκμηριώσει.
· Ναι, διότι έτσι έδωσε στον εαυτό του την ευκαιρία να επιλέξει την καλύτερη θέση μετά από έρευνα, με αποτέλεσμα να νιώθει δικαιωμένος για την επιλογή του, καθώς κρίνεται αντάξια των σπουδών του.
· Όχι, διότι έτσι διακινδύνευσε να μην βρει αυτό που αναζητά, γεγονός που θα είχε ως αποτέλεσμα να βιώσει την απόρριψη των άλλων και την απογοήτευση.
ή
2. Θέμα δημιουργικής γραφής
Σε α΄ ενικό ρηματικό πρόσωπο με προσωπικό, εξομολογητικό ύφος ο/η μαθητής/-τρια καταθέτει σκέψεις και συναισθήματα:
· Σκέφτομαι πως είναι όμορφο να κάνω ως επάγγελμα αυτό που αγαπώ, αλλά πρέπει να επιλέξω την καλύτερη ευκαιρία. Αυτή την ευκαιρία θα την δημιουργήσω ο ίδιος με τις γνωριμίες που επιδιώκω. Θα πρέπει να επιμείνω και να σκεφτώ πως αυτός που επιμένει κερδίζει, τελικά. Θα υπομείνω τις απογοητεύσεις για χάρη των φιλοδοξιών μου.
· Νιώθω πως θα είμαι χαρούμενος για όλη μου τη ζωή, αν επιτύχω μια υψηλή θέση, παρόλες τις απογοητεύσεις που τώρα περνώ. Αυτές θα τις λησμονήσω και θα είμαι ευτυχής για την επιμονή μου να πετύχω αυτά που ονειρεύομαι. Αντίθετα, θα είμαι θλιμμένος αν κάνω μια βιαστική επιλογή που δεν θα μου εξασφαλίσει την κοινωνική αναγνώριση και το κύρος που αρμόζει στον χαρακτήρα μου και στις σπουδές μου.
